Հանդիպմանը նախագահին հարց ուղղվեց նաեւ այն մասին, թե ինչպիսի՞ն կարող է լինել Հայաստանը 25 տարի հետո: Ռ.Քոչարյանը նկատեց, որ Հայաստանի տնտեսության կառուցվածքը վերջին տարիներին էապես փոխվել է. այն, ինչ կա այսօր, ոչ մի ընդհանրություն չունի խորհրդային շրջանի տնտեսության հետ: Իսկ հաղորդակցության ուղիների դժվարությունները հանգեցրին նրան, որ Հայաստանում ակտիվորեն զարգանում են գիտատար եւ այն ոլորտները, որոնք չեն պահանջում մեծ տրանսպորտային բաղադրիչ՝ ոսկերչություն, ադամանդի մշակում, ՏՏ ոլորտ: «Մենք տարածաշրջանում ներկայանում ենք որպես լուրջ ինտելեկտուալ ներուժ ունեցող երկիր, որը պետք է լինի ինտելեկտուալ ծառայությունների տարածաշրջանային կենտրոն: Ահա այն տեղը, որտեղ մեզ տեսնում ենք: Այդ տեղին կարելի է հասնել միայն արդյունավետ կառավարմամբ, եւ մեծ ուշադրություն է դարձվում գործադիր իշխանության արդյունավետությանը",- ասաց Ռ.Քոչարյանը: